भारत सरकार

वस्त्र मंत्रालय

राज्‍य सभा

**अतारांकित प्रश्न संख्या 3491**

26 मार्च, 2018 को उत्तर दिए जाने के लिए

**असम के हथकरघा और वस्‍त्र उत्पादों का संवर्धन**

**3491. श्री भुवनेश्वर कालिता:**

क्या वस्‍त्रमंत्री यह बताने की कृपा करेंगे कि:

 (क) क्या सरकार असम के हथकरघा और वस्‍त्र उत्पादों के संवर्धन हेतु पर्याप्त सहायता प्रदान कर रही है;

(ख) यदि हां, तो विगत तीन वर्षों के दौरान असम सरकार को केन्द्र सरकार द्वारा प्रदान की गई वित्तीय सहायता तथा संभार सहायता का ब्यौरा क्या है;

(ग) असम में हथकरघा क्षेत्र के संवर्धन में सरकार की 'मेक इन इंडिया' पहल ने किस प्रकार से काम किया है; और

 (घ) क्या इस पहल ने इस राज्य में रोज़गार के अवसर प्रदान किए हैं, और यदि हां, तो विगत तीन वर्षों का तत्संबंधी ब्यौरा क्या है?

उत्तर

**वस्‍त्र राज्‍य मंत्री**

**(श्री अजय टम्‍टा)**

1. से (घ) जी हां । भारत सरकार, वस्‍त्र मंत्रालय असम सहित देश भर में निम्‍नलिखित योजनाओं के माध्‍यम से हथकरघा एवं वस्‍त्र उत्‍पादों का संवर्धन कर रही है:-

(i) राष्‍ट्रीय हथकरघा विकास कार्यक्रम (एनएचडीपी)

हथकरघा विपणन सहायता (एचएमए) का उद्देश्‍य असम सहित देश भर के हथकरघा बुनकरों/एजेंसियों को उनके उत्‍पादों की सीधे उपभोक्‍ताओं को बिक्री करने के लिए विपणन मंच प्रदान कराना है । विगत तीन वर्षों में असम सरकार को ह‍थकरघा विपणन सहायता के तहत स्‍वीकृत विपणन एक्‍सपो और जारी राशि का ब्‍यौरा इस प्रकार है :-

|  |  |  |
| --- | --- | --- |
| वर्ष | स्‍वीकृत एक्‍सपो | जारी राशि (लाख रू०में) |
| 2014-15 | 36 | 252.00 |
| 2015-16 | 42 | 180.00 |
| 2016-17 | 14 | 197.00 |

इसके अलावा, हथकरघा उत्‍पादों के निर्यात के लिए निर्यात परिषदों के माध्‍यम से अंतर्राष्‍ट्रीय मेलों और प्रदर्शनियों का भी आयोजन किया जाता है और दिल्‍ली हाट सहित विभिन्‍न शिल्‍प मेलों में भागीदारी के लिए भी सुविधा प्रदान की जा रही है ताकि हथकरघा उत्‍पादों की बिक्री हो सके । हथकरघा उत्‍पादों की ऑनलाइन मार्केटिंग के लिए ई-कॉमर्स संस्‍थाएं भी अनुबंधित की गई हैं ।

(ii) रियायती ऋण/बुनकर मुद्रा योजना का उद्देश्‍य हथकरघा बुनाई उद्योग के संवर्धन के लिए तीन वर्षीय अवधि के लिए 6% की रियायती ब्‍याज दर पर बैंक ऋण प्रदान करना है । अधिकतम 10,000 रूपये और तीन वर्षों की अवधि के लिए ऋण गारंटी हेतु मार्जिन राशि सहायता भी प्रदान की जाती है । विगत तीन वर्षों में असम के लिए स्‍वीकृत ऋण की संख्‍या और राशि का ब्‍यौरा इस प्रकार है:-

|  |  |  |
| --- | --- | --- |
| वर्ष | स्‍वीकृत ऋणों की सं० | स्‍वीकृत राशि (लाख रू०में) |
| 2014-15 | - | - |
| 2015-16 | - | - |
| 2016-17 | 322 | 112.58 |

(iii) क्‍लस्‍टर विकास कार्यक्रम का उद्देश्‍य विभिन्‍न हस्‍तक्षेपों यथा प्रौद्योगिकी उन्‍नयन, उत्‍पाद विकास, कौशल उन्‍नयन, साझा सुविधा केंद्र का निर्माण, डिज़ाइनर की नियुक्ति, परियोजना प्रबंधन लागत, यार्न डिपों के लिए कॉरपस निधि, क्‍लस्‍टर क्रियाकलापों का दस्‍तावेजीकरण, कम्‍प्‍यूटर समर्थित वस्‍त्र डिज़ाइन प्रणाली इत्‍यादि के लिए वित्‍तीय सहायता प्रदान करना है । विगत तीन वर्षों में असम के लिए स्‍वीकृत क्‍लस्‍टरों और जारी निधियों का ब्‍यौरा इस प्रकार है:-

|  |  |  |
| --- | --- | --- |
| वर्ष | स्‍वीकृत क्‍लस्‍टर | जारी राशि (लाख रू०में) |
| 2014-15 | - | - |
| 2015-16 | 08 | 461.43 |
| 2016-17 | 22 | 1122.86 |

 (iv) सिवसागर और असम में मेगा हथकरघा क्‍लस्‍टर अनुमोदित किए गए हैं जिनका उद्देश्‍य एकीकृत निविष्टियों के प्रावधान के द्वारा घरेलू उत्‍पादों, खपत पद्धति को उद्यमीय पद्धति में परिवर्तित करना है । अब तक चार साझा सुविधा केंद्रों, डाई हाउस, सीएफसी सहित पांच ब्‍लॉक स्‍तरीय क्‍लस्‍टरों, रेशम कताई इकाइयों इत्‍यादि के लिए धनराशि स्‍वीकृत की गई है । विगत तीन वर्षों में असम के लिए स्‍वीकृत राशि प्रकार है:-

|  |  |
| --- | --- |
| वर्ष | स्‍वीकृत राशि (लाख रू०में)) |
| 2014-15 | 776.53 |
| 2015-16 | 12.61 |
| 2016-17 | 1289.51 |

वस्‍त्र उत्‍पादों के लिए वस्‍त्र मंत्रालय विभिन्‍न योजनाएं कार्यान्वित कर रहा है -

1. एकीकृत वस्‍त्र पार्क योजना के तहत असम राज्‍य में एक प्रस्‍ताव अनुमोदित किया गया है । प्रस्‍ताव का ब्‍यौरा इस प्रकार है:-

|  |  |
| --- | --- |
| पार्क का नाम | प्राग ज्‍योति टैक्‍स्‍टाइल पार्क, दरंग, असम |
| स्‍थान | सिपाझार, ग्राम भोटोरडाल, मौज़ा लोक्राई |
| पीएसी के अनुसार स्‍वीकृति की तारीख  | 20.09.2014 |
| परियोजना लागत (करोड़ रू० में) | 47.25 |
| भारत सरकार का अंश (करोड़ रू०में) | 40 (40.00 करोड़ रूपये की अधिकतम सीमा के साथ 90%) |
| भारत सरकार द्वारा जारी किया गया कुल अनुदान (करोड़ रू०में) | 10 |
| प्रस्‍तावित रोजगार  | 2603 |
| स्थिति  | स्‍वीकृत/निर्माणाधीन |

1. पूर्वोत्‍तर क्षेत्र वस्‍त्र संवर्धन योजना – पूर्वोत्‍तर राज्‍य में वस्‍त्र क्षेत्र को बढ़ावा देने के लिए वस्‍त्र मंत्रालय विभिन्‍न वस्‍त्र उप क्षेत्रों को शामिल करते हुए योजना के तहत विभिन्‍न परियोजनाएं कार्यान्‍वित कर रहा है । अब तक असम में 185.09 करोड़ रूपये की वित्‍तीय सहायता के साथ रेशम उद्योग परियोजनाएं तथा 18.18 करोड़ रूपये की अनुमानित लागत से गारमेंट निर्माण केंद्र स्‍वीकृत किए गए हैं । इस योजना के तहत असम में परियोजनाओं के लिए विगत तीन वर्षों में जारी राशि इस प्रकार है:-

|  |  |
| --- | --- |
| घटक  | जारी वित्‍तीय सहायता (करोड़ रू०में) |
| रेशम उद्योग | 90.72 |
| परिधान एवं वस्‍त्र | 14.85 |
| जूट | 0.30 |

\*\*\*\*\*